## Statut Akcije umirovljenici zajedno

### NN 30/2013 (11.3.2013.), Statut Akcije umirovljenici zajedno

POLITIČKE STRANKE

537

Na temelju Zakona o političkim strankama (»Narodne novine« br. 76/93, 111/96, 164/98, 36/01 i 28/06), Osnivačka skupština Akcije umirovljenici zajedno održana 28. prosinca 2012. godine donijela je

STATUT

AKCIJE UMIROVLJENICI ZAJEDNO

1. OPĆE ODREDBE

Članak 1.

Ovim Statutom Akcija umirovljenici zajedno uređuje i utvrđuje: svoj naziv, znak, sjedište, predstavljanje i zastupanje stranke, ciljeve, način informiranja javnosti, način djelovanja, prava i obveze članova, ustrojstvo, tijela upravljanja, načine njihova izbora i opoziva, imenovanja i smjenjivanja, trajanje mandata, sredstva za rad, prestanak djelovanja te postupak s imovinom u slučaju njenog prestanka te druga pitanja od interesa za članstvo i rad Stranke.

Članak 2.

Akcija umirovljenici zajedno je demokratska politička stranka dragovoljno učlanjenih građana Hrvatske, koji djeluju radi ostvarivanja načela i ciljeva utvrđenih programom:

• zalaganje za demokraciju i razvoj parlamentarne demokracije s usmjerenošću na usvajanje i primjenu svih suvremenih shvaćanja političkih sloboda i ljudskih prava;

• sudjelovanje u izgradnji suvremene građanske, pravne države i države socijalne pravde;

• podržavanje postupaka i aktivnosti umirovljeničkih udruga, njihovih asocijacija i institucija civilnog društva (nevladine organizacije) za poboljšanje položaja umirovljenika i budućih umirovljenika;

• zalaganje za mjere aktivne i progresivne gospodarske politike;

• aktivna suradnja sa svim drugim socijalnim i demokratskim snagama koje se potvrđuju u borbi za dobrobit svih hrvatskih građana;

• poštivanje i zaštita osnovnih prava i sloboda svakog pojedinca;

• promicanje vrijednosti rada i zaštita prava koja proističu iz rada;

• promicanje vrijednosti nacionalnog identiteta i kulturne tradicije;

• promicanje aktivne politike zapošljavanje, prije svega mladih ljudi i dugotrajno nezaposlenih osoba;

• zaštita prirode, čovjekove okoline i zdravlja ljudi.

Članak 3.

Naziv stranke je: AKCIJA UMIROVLJENICI ZAJEDNO. Sjedište Stranke je u KARLOVCU. Skraćeni naziv Stranke je AUZ.

Pečat Akcije umirovljenici zajedno (u daljnjem tekstu AUZ) je: okrugla oblika, promjera 30 mm, na čijem je gornjem polukružnom dijelu upisan tekst naziva Stranke na hrvatskom jeziku. U sredini pečata smješten je skraćeni naziv stranke: AUZ, a ispod KARLOVAC, koji je grad sjedište stranke.

Znak AUZ je okruglog oblika bijele boje, sa dva plava obruba i u sredini piše skraćeni naziv stranke AUZ.

Zastava AUZ je bijele boje, a u sredini zastave plavim slovima piše AUZ.

Članak 4.

AUZ je pravna osoba koja djeluje na području Republike Hrvatske i upisana je u registar političkih stranaka koji se vodi u nadležnom državnom tijelu Republike Hrvatske.

AUZ predstavlja i zastupa predsjednik stranke ili osoba koju on za pojedini slučaj ovlasti. Rad i djelovanje Stranke ostvaruje se djelovanjem njezinih tijela i članova. Tijela AUZ-a bez nazočnosti javnosti raspravljaju i odlučuju o unutarstranačkim pitanjima. Javnost rada prema svom članstvu AUZ ostvaruje putem svojih ustrojstvenih oblika.

2. ČLANSTVO

Članak 5.

O članovima/icama AUZ-a vodi se registar članova/ica, čiji sadržaj, izgled i način prikupljanja podataka utvrđuje Predsjedništvo AUZ-a posebnim pravilnikom.

Članak 6.

Član/ica AUZ-a ima pravo:

• sudjelovati u oblikovanju i ostvarivanju politike Stranke,

• sudjelovati u radu tijela Stranke,

• birati i biti biran/a u sva tijela Stranke,

• biti kandidiran/a na stranačkim listama za parlamentarne i lokalne izbore,

• biti informiran/a o aktivnostima Stranke,

• davati prijedloge za poboljšanje rada tijela Stranke i od njezina vodstva dobiti pomoć u osposobljavanju za svoje uspješnije djelovanje,

• sudjelovati u svim aktivnostima Stranke;

• dobiti člansku iskaznicu kojom dokazuje članstvo u Stranci.

Članak 7.

Članom/icom AUZ može postati svaki/a punoljetni/a poslovno sposoban/a hrvatski/a državljanin/ka koji/a vlastoručno potpiše pristupnicu kojom prihvaća Statut stranke i njen Program.

Odluku o primanju u članstvo donosi općinsko ili gradsko predsjedništvo, odnosno povjerenik/ca. Svaki/a član/ica pripadnik/ica je općinske, odnosno gradske organizacije AUZ-a u pravilu prema mjestu prebivališta. Na prijedlog tijela Stranke mogu se izabrati počasni članovi/ice AUZ-a. Ukoliko u tom mjestu prebivališta ne postoji općinska ili gradska organizacija odluku o primanju u članstvu donosi županijsko predsjedništvo, odnosno predsjedništvo Grada Zagreba, a u tom slučaju takvu odluku može donijeti i Predsjedništvo AUZ-a ukoliko tako procijeni. U slučaju da odluku o članstvu donese Predsjedništvo AUZ-a nije potrebna odluka županijskog predsjedništva, predsjedništva organizacije Grada Zagreba, gradskog ili općinskog predsjedništva.

Zaslužnim osobama za rad na dobrobit umirovljenika i građana Hrvatske tijela Stranke mogu izdati svoje posebne zahvale u obliku povelja, diploma, zahvalnica i slično. Član/ica AUZ-a ne može biti istodobno član/ica druge političke stranke sa sjedištem u Republici Hrvatskoj.

Članak 8.

Član/ica AUZ-a ima dužnost:

• ponašati se u skladu sa Statutom i Programom Stranke;

• poštivati Statut i Program Stranke te provoditi odluke stranačkih tijela;

• svojim djelovanjem i ponašanjem promicati ugled Stranke u javnosti;

• upoznavati potencijalne članove/ice s djelovanjem Stranke i animirati ih za aktivno sudjelovanje u radu;

• aktivno sudjelovati u promidžbenim aktivnostima Stranke na svim izborima;

• čuvati čast, ugled i imovinu Stranke;

• redovito podmirivati financijske obveze propisane aktima Stranke.

Članak 9.

Odluku o visini, plaćanju i načinu plaćanja članarine donosi Predsjedništvo Stranke. Članarina se može uplatiti na račun općinske, gradske, županijske organizacije AUZ-a ili središnji račun AUZ-a u skladu s posebnom odlukom Predsjedništva. Visina članarine ovisi o vrstama primanja i socijalnom statusu svakog člana/ice.

Članarina obvezuje svakog člana stranke ukoliko Predsjedništvo donese odluku o plaćanju članarine i njenoj visini.

Članak 10.

Član/ica koji/a redovito ne plaća članarinu i nije je uplatio/la zadnje dvije godine, te ne podmiruje ostale financijske obveze, ne može biti kandidat/kinja za stranačke funkcije niti kandidat/kinja AUZ-a za člana/icu predstavničkog tijela jedinice lokalne i područne (regionalne) samouprave i zastupnika/icu u Hrvatski sabor.

Članak 11.

Članstvo u AUZ-u prestaje:

• istupanjem iz Stranke (pisanim putem ili činom povrata članske iskaznice);

• isključenjem iz Stranke;

• brisanjem iz evidencije članstva;

• učlanjenjem u drugu političku stranku ili kandidiranjem na listi druge političke stranke; odnosno na nezavisnoj listi bez suglasnosti Predsjedništva AUZ-a;

• napuštanjem koalicije političkih stranaka bez suglasnosti Predsjedništva AUZ-a;

• podupiranjem kandidata na izborima suprotno odluci Predsjedništva AUZ-a;

• raspuštanjem organizacije AUZ-a kojoj je član pripadao. Odluku o prestanku članstva u AUZ donosi predsjedništvo stranke.

Članak 12.

Član/ica se briše iz evidencije članstva u slučaju smrti te sukladno odredbama članka 11. ovog Statuta. Odluku o brisanju iz evidencije donosi Predsjedništvo AUZ-a. Odluka iz stavka 1. mora se članu/ici dostaviti u pisanom obliku, uz obrazloženje, osim u slučaju brisanja zbog smrti. Član/ica se u roku od 15 dana može žaliti Predsjedništvu stranke koji je dužan odlučiti o žalbi u roku od 30 dana.

Do konačnosti odluke prava i dužnosti člana/ice miruju. Odluka Predsjedništva AUZ-a stranke je konačna.

Članak 13.

Nakon što mu/joj je članstvo prestalo brisanjem iz evidencije, bivši se član/ica može ponovno učlaniti u AUZ u skladu s ovim Statutom.

Članak 14.

Isključeni/a član/ica može podnijeti zahtjev za ponovno primanje u članstvo. Zahtjev se podnosi Predsjedništvu stranke AUZ-a Hrvatske.

3. USTROJSTVO AUZ-a

Članak 15.

Stranka je organizirana u skladu s teritorijalnim ustrojstvom Republike Hrvatske. Članovi/ice AUZ-a mogu se organizirati i po interesnoj osnovi. Ustrojstveni oblici Stranke djeluju kao dijelovi Stranke, provodeći na području svog djelovanja politiku Stranke utvrđenu Programom, Statutom i odlukama tijela Stranke.

U registar ustrojstvenih oblika Stranke pri nadležnom državnom tijelu Republike Hrvatske upisuju se županijske organizacije AUZ-a, Gradska organizacija AUZ-a Grada Zagreba, gradske organizacije AUZ-a, općinske organizacije AUZ-a i organizacije AUZ-a gradskih četvrti Grada Zagreba.

Članak 16.

Članstvo AUZ-a po teritorijalnom načelu organizirano je u slijedeće oblike djelovanja:

• AUZ Hrvatske;

• Županijske organizacije AUZ-a;

• Gradske organizacije AUZ-a;

• Općinske organizacije AUZ-a.

Na području Grada Zagreba djeluje Gradska organizacija AUZ-a

Grada Zagreba koja ima položaj županijske organizacije i na koju se na odgovarajući način primjenjuju odredbe Statuta o županijskoj organizaciji AUZ-a. U jedinicama administrativne teritorijalne podjele Grada Zagreba djeluju organizacije AUZ-a gradskih četvrti na koje se na odgovarajući način primjenjuju odredbe ovog Statuta o gradskim organizacijama.

3.1. TRAJANJE MANDATA, NAČIN IZBORA I OPOZIVA

Članak 17.

Izbori za sva tijela i dužnosnike AUZ-a, kao i tijela i dužnosnike temeljnih gradskih, općinskih i županijskih organizacija obavljaju se javnim glasovanjem.

Članak 18.

Tijela i dužnosnici AUZ-a, kao tijela i dužnosnici temeljnih, gradskih i općinskih ogranaka biraju se na vrijeme od četiri godine.

Članak 19.

Prije isteka mandata tijela i dužnosnike može opozvati tijelo koje ih je izabralo ako nisu izvršavali povjerene im zadaće.

Članak 20.

U slučaju opoziva odluka se mora donijet natpolovičnom većinom od ukupnog broja članova, a prije donošenja odluke mora biti otvorena rasprava. Na samu raspravu mora biti pozvan i član nad kojim se treba izvršiti opoziv.

Nakon završene rasprave može se donijeti odluka o opozivu ili odluka o odustanku od opoziva.

Članak 21.

U slučaju smrti, podnošenja ostavke, opoziva ili prestanka clanstva predsjednika opcinskog, gradskog, županijskog ili predsjednika AUZ-a grada Zagreba, odnosno Predsjednika AUZ-a, te članova Predsjedništva AUZ-a, Nadzornog odbora i Suda časti tijelo kojega je izabralo, bira novoga člana tog tijela.

Izborom novog člana tijela prestaje mandat dosadašnjeg člana tijela.

3.2. AUZ HRVATSKE

Članak 22.

AUZ je jedinstvena politička organizacija koja obuhvaća cjelokupno članstvo i sve ustrojstvene oblike u Republici Hrvatskoj. AUZ u pravnom prometu djeluje kao jedna pravna osoba.

Tijela AUZ-a su:

• Skupština;

• Predsjedništvo;

• Predsjednik/ica;

• Nadzorni odbor;

• Sud časti;

Osim navedenih tijela, Skupština bira i potpredsjednike/ice AUZ-a, glavnog tajnika, te rizničara.

SKUPŠTINA AUZ-a

Članak 23.

Skupština AUZ-a je najviše tijelo AUZ-a. Skupština AUZ-a može biti izborna i izvještajna.

Članak 24.

Izborna skupština održava se u pravilu jednom u 4 (četiri) godine.

Izvještajna skupština održava se najmanje jednom u 1 (jednoj) godini.

Skupštinu saziva Predsjedništvo svojom odlukom, a obvezno ju je sazvati na pisani zahtjev najmanje 1/3 svih članova stranke.

Članak 25.

Skupštinu čine članovi AUZ-a.

U slučaju da broj članova AUZ-a premaši broj od ukupno 200 (slovima: dvjesto) članova, a postoji više temeljnih organizacija, skupštinu čine delegati po ključu koji utvrdi Predsjedništvo svojom odlukom najmanje tri (3) mjeseca prije saziva Skupštine. Najmanje 15 (petnaest) dana prije održavanja Skupštine Predsjedništvo utvrđuje ukupan broj delegata na temelju izabranih delegata u županijskim organizacijama, organizaciji Grada Zagreba, općinskim i gradskim organizacijama sukladno stavku 1. ovoga članka.

U roku od osam (8) dana prije održavanja Skupštine, Predsjedništvo dostavlja poziv za Skupštinu s prijedlogom dnevnoga reda i pripremljenim materijalima. Skupština donosi pravosnažne odluke ako je nazočna natpolovična većina članova Skupštine utvrđena sukladno odredbama stavka 2. ovoga članka. Odluke se smatraju donesenim i pravosnažnim ako za njih glasa više od polovice nazočnog članstva skupštine.

Članak 26.

Skupština donosi odluke u pravilu javnim glasanjem, ako se zakonskim propisima, ovim Statutom ili neposrednom odlukom Skupštine ne utvrdi drugačije. Izbor tijela AUZ-a Skupština provodi javnim glasanjem.

Smatra se da Skupština može započeti sa radom i donositi pravovaljane odluke ukoliko se na sjednicu Skupštine odazvala natpolovična većina članova Skupštine.

Ako i nakon pola sata od početka sjednice Skupštine nije zadovoljen uvjet od natpolovične većine od članova Skupštine, Skupština može donositi pravovaljane odluke i ako je na sjednici prisutno više od ¼ članova Skupštine.

Sve odluke Skupština donosi natpolovičnom većinom od prisutnih članova skupštine.

Članak 27.

Skupština AUZ-a:

• donosi Program Stranke i Statut Stranke;

• utvrđuje politiku i ciljeve Stranke;

• bira i razrješava predsjednika/icu,

• bira i razrješava dva (2) potpredsjednika/ice;

• bira i razrješava glavnog tajnika stranke;

• bira i razrješava članove Nadzornog odbora, te i između njih i Predsjednika Nadzornog odbora;

• bira i razrješava članove Suda časti, te između njih i Predsjednika Suda časti;

• bira i razrješava rizničara;

• proglašava počasne predsjednike/ice Stranke;

• raspravlja i odlučuje o izvješću i radu tijela Stranke između dvije Skupštine;

• odlučuje o povjerenju predsjedniku/ici i potpredsjednicima/cama Stranke, biranim članovima/icama Predsjedništva;

• razmatra ostala pitanja vezana uz djelovanje Stranke.

• odlučuje o prestanku djelovanja Stranke.

PREDSJEDNIŠTVO AUZ-a

Članak 28.

Predsjedništvo AUZ-a ima 5 članova/ica, a čine ga Predsjednik/ica, dva/dvije potpredsjednika/ce, glavni tajnik stranke i rizničar. Sjednicama Predsjedništva predsjedava predsjednik/ica AUZ-a, a u slučaju spriječenosti jedan/jedna od potpredsjednika/ica. Predsjedništvo radi na sjednicama. Predsjedništvo donosi pravosnažne odluke ako je sjednici prisutno najmanje tri (3) članova/ica Predsjedništva.

Odluke Predsjedništva se smatraju donesenim i pravosnažnim ako za njih glasa više od polovice nazočnih članova. Predsjedništvo može iznimno održati i telefonsku sjednicu, ako to nalaže hitnost postupanja i ako se radi samo o jednoj točci dnevnoga reda. U tom slučaju svoju pisanu i vlastoručno potpisanu suglasnost članovi/ice su dužni dati u roku od 24 sata. Predsjedništvo za svoj rad odgovara Skupštini AUZ-a.

Članak 29.

Predsjedništvo:

• provodi odluke tijela Stranke;

• priprema financijske planove i donosi operativne odluke;

• daje prethodnu suglasnost na osnivanje županijskih, općinskih i gradskih organizacija;

• utvrđuje tipska pravila o organizacijskom ustroju i djelovanju županijskih, gradskih i općinskih organizacija;

• daje suglasnost na Pravila županijskih organizacija;

• raspoređuje poslove između svojih članova;

• koordinira rad tijela stranke;

• donosi odluke o imenovanju osoba na kandidacijske liste za Hrvatski Sabor, županijsku skupštinu, gradska i općinska vijeća;

• odlučuje o koalicijama prije i poslije izbora za predstavničko tijelo jedinice lokalne samouprave, županijske skupštine i Hrvatski sabor uz prethodno mišljenje i suglasnost temeljnih općinskih, gradskih i županijskih predsjedništava;

• obavlja i druge poslove, koje mu povjeri Skupština, odnosno utvrđene ovim Statutom.

• donosi Izborni program, koji sadrži određene projekte i projektne ciljeve, a na osnovu Programa rada stranke i osnovih načela i ciljeva stranke sažetih u članku 2. ovog Statuta.

• odlučuje o promjeni adrese sjedišta AUZ-a.

PREDSJEDNIK/ICA AUZ-a

Članak 30.

Predsjednik/ica AUZ-a:

• predstavlja, zastupa i rukovodi AUZ-om u skladu sa Zakonom, Statutom i Programom Stranke;

• priprema i vodi sjednice Predsjedništva AUZ-a;

• koordinira rad Predsjedništva, foruma, savjeta i radnih tijela Stranke sukladno Statutu i Programu Stranke;

• predlaže kandidate i kandidacijske liste za izbore ili daje ovlaštenje u pisanom obliku predsjedništvu temeljnih organizacija za predlaganja kandidata i kandidacijskih lista za izbore;

• predlaže članove radnih tijela, savjeta i foruma;

• potpisuje akte koje donosi Predsjedništvo, a supotpisuje akte koje donosi Skupština.

Predsjednik za svoj rad odgovara Skupštini, koju izvješćuje o svome radu i radu stranke.

Ukoliko predsjednik stranke u nekoj od svojih nadležnosti ili u posebnom slučaju pismeno ovlasti samo jednog potpredsjednika onda on odluke donosi sam u skladu sa danom pismenom ovlasti.

NADZORNI ODBOR AUZ-a

Članak 31.

Nadzorni odbor ima tri (3) članova/ica. Nadzorni odbor bira Skupština između članova AUZ-a. Mandat predsjednika/ice i članova Nadzornog odbora traje četiri (4) godine. Predsjednik/ica, te članovi Nadzornog odbora ne mogu biti članovi/ice niti jednog drugog tijela AUZ-a na istoj razini organiziranja, osim Skupštine. Nadzorni odbor izvještava Skupštinu o svome radu i nalazima iz svog djelokruga. Nadzorni odbor donosi pravilnik o svome radu, koji potvrđuje Predsjedništvo. Predsjednika/cu Nadzornog odbora može se pozvati na sjednice Predsjedništva, a obvezno ga se poziva na sjednice Predsjedništva kada se razmatra problematika iz nadležnosti Nadzornog odbora. Nadzorni odbor radi u sjednicama, a odluke donosi natpolovičnom većinom od ukupnog broja članova.

Nadzorni odbor:

• analizira izvješća o financijsko-materijalnom poslovanju;

• ocjenjuje statutarnost akata i odluka AUZ-a;

Ako ovim Statutom nije drukčije određeno, Nadzorni odbor AUZ-a dužan je u roku 60 dana donijeti odluku o pojedinačnom predmetu.

SUD ČASTI

Članak 32.

Sud časti ustanovljuje se za cijelo područje djelovanja AUZ-a.

Sud časti bira skupština između članova AUZ-a.

Sud časti AUZ-a sastoji se od predsjednika i dvoje sudaca, ukupno troje članova, a odluke donose natpolovičnom većinom od ukupnog broja članova.

Članak 33.

U odlučivanju o pravima i obvezama članova AUZ-a Sud časti odlukom izriče stegovne mjere.

Stegovne su mjere:

a) pismeni ukor,

b) oduzimanje dužnosti u stranci,

c) uvjetno iskljucenje,

d) bezuvjetno isključenje.

Pismeni ukor se izriče članu AUZ-a za lakšu povredu članskih obveza.

Oduzimanje dužnosti u stranci može se izreci članu AUZ-a za opetovano činjenje lakših povreda članskih obveza. Takva se mjera izriče obvezno pri izricanju uvjetnog isključenja.

Uvjetno isključenje i bezuvjetno isključenje izriče se članu AUZ-a za težu povredu članske obveze.

Kad je zbog teže povrede članskih obveza pokrenut postupak pred Sudom časti po prijedlogu ovlaštenoga tijela, dotičnom članu miruju članska prava.

Članak 34.

Težom povredom obveza člana smatra se svako njegovo postupanje koje je uzrokovalo ili je moglo uzrokovati teže posljedice za ugled i interese stranke, ili štetu, a i kad bitno krši Statut AUZ-a, ili djeluje u suprotnosti s Programom AUZ-a, ili se ponaša suprotno načelima i ustroju AUZ-a.

Članak 35.

Postupak protiv svakog člana stranke može pokrenuti Predsjedništvo AUZ-a, a na prijedlog samog Predsjedništva AUZ-a ili predsjedništva županijske, gradske ili općinske organizacije.

Na prijedlog Nadzornog odobora AUZ-a, Sud časti može pokrenuti postupak protiv člana Predsjedništva AUZ-a.

Članak 36.

Član stranke protiv kojega je postupak pokrenut i tijelo AUZ-a koje je postupak pokrenulo imaju položaj stranaka u postupku.

Članak 37.

Odluka Suda časti je konačna.

RIZNIČAR

Članak 38.

Dužnosti rizničara jesu:

(a) prikupljanje sindikalne članarine ili nadzor nad njom ukoliko se ista prikuplja,

(b) vođenje financijske dokumentacije o sredstvima na žiro računima i nadzor i briga o tim sredstvima,

(c) vođenje ostalih poslova u svezi s blagajnickim i financijskim poslovanjem.

GLAVNI/A TAJNIK/CA STRANKE I TAJNIŠTVO

Članak 39.

Glavni/a tajnik/ica je stručno-operativno tijelo Stranke i njezinih tijela, koji/a odgovara za svoj rad predsjedniku/ici Stranke i Predsjedništvu. Glavni/a tajnik/ica AUZ-a obavlja sljedeće poslove:

• organizira i koordinira rad tijela Stranke;

• pomaže predsjedniku Stranke u sazivanju sjednica i organizaciji rada;

• brine se za ispunjavanje odluka predsjednika/ice, Predsjedništva AUZ-a

• prema potrebi koordinira rad stranke;

• priprema materijale za sjednice Skupštine i Predsjedništva Stranke AUZ-a;

• obavlja i druge poslove po nalogu Predsjednika i Predsjedništva AUZ-a u skladu sa Statutom AUZ-a.

3.2. USTROJSTVENI OBLICI AUZ-a

3.2.a Općinska i gradska organizacija

Članak 40.

Općinska i gradska organizacija je temeljni oblik povezivanja i organiziranja članova/ica na području jedinice lokalne samouprave sa statusom grada odnosno općine (u daljnjem tekstu: temeljna organizacija).

Područje djelovanja temeljne organizacije u pravilu se podudara s administrativno-teritorijalnim ustrojem Republike Hrvatske.

Odluku o osnivanju temeljne organizacije donosi Predsjedništvo stranke, a na temelju prijedloga osnivača temeljne organizacije.

Osnivačku skupštinu općinske organizacije čini najmanje 10 članova, a gradske organizacije najmanje 15 članova.

Temeljna organizacija u skladu sa Statutom i Programom AUZ-a

djeluje samostalno na svom području vodeći računa o uspješnoj realizaciji Programa i politike Stranke na razini svojeg političkog djelovanja, ali i o ostvarivanju programa županijske organizacije, programa i politike Stranke u cjelini.

Članak 41.

Tijela temeljne organizacije su:

• skupština;

• predsjednik/ca;

Temeljna organizacija ima i dva potpredsjednika.

Temeljna organizacija može imati predsjedništvo kao svoje izvršno-političko tijelo, pod uvjetima utvrđenim ovim Statutom.

Članak 42.

Skupština je najviše izborno i programsko političko tijelo Stranke na području jedinice lokalne samouprave. Skupština se može organizirati po delegatskom načelu ako temeljna organizacija broji više od 100 članova/ica, a u suprotnom svi/e članovi/ice čine skupštinu.

Skupština donosi pravovaljane odluke ako joj nazoči natpolovična većina delegata skupštine, a odluke donosi natpolovičnom većinom prisutnih. Ako skupštinu čine svi članovi/ice, skupština donosi pravovaljane odluke kada joj nazoči natpolovična većina članova/ica, a odluke donosi natpolovičnom većinom prisutnih.

Članak 43.

Skupština temeljne organizacije može biti izborna i izvještajno-tematska. Izborna skupština temeljne organizacije održava se u pravilu svake četiri godine.

Izvještajno-tematska skupština održava se najmanje jednom u dvije (2) godine. Skupštinu saziva predsjednik/ica organizacije na temelju odluke općinskog odnosno gradskog predsjedništva. Odluka općinskog odnosno gradskog predsjedništva AUZ sadrži broj članova/ica organizacije, odnosno pravila o načinu izbora i broju delegata skupštine, prijedlog dnevnog reda te teme i izvještaje za skupštinu. Općinsko odnosno gradsko predsjedništvo AUZ-a donosi odluku o načinu izbora i broju delegata skupštine, uvažavajući broj članova/ica AUZ-a i izborne rezultate na području pojedinih dijelova općine, odnosno grada u odnosu na izborne rezultate AUZ-a na općinskoj odnosno gradskoj razini.

Iznimno, predsjednik/ica temeljne organizacije dužan/na je sazvati skupštinu na zahtjev Predsjedništva AUZ-a ili na pisani zahtjev jedne četvrtine članova/ica organizacije.

Ako predsjednik/ica temeljne organizacije u roku od 30 dana ne postupi prema zahtjevu iz prethodnog stavka, skupštinu može sazvati ovlašteni/a predlagatelj/ica, koji/a ju tada priprema i rukovodi njezinim radom.

Članak 44.

Skupština temeljne organizacije:

• odlučuje o izvještaju o radu organizacije, općinskog odnosno gradskog predsjedništva koji podnosi predsjednik/ca organizacije;

• donosi program rada organizacije;

• posebnom odlukom utvrđuje broj članova/ica i sastav općinskog, odnosno gradskog predsjedništva;

• bira na četiri (4) godine predsjednika/cu i predsjedništvo;

• po potrebi odlučuje o povjerenju izabranim članovima/icama tijela temeljne organizacije;

• donosi Pravila o organizacijskom ustroju i djelovanju temeljne organizacije i njene izmjene i dopune uz prethodnu suglasnost županijskog predsjedništva;

• razmatra i ostala pitanja od interesa za AUZ na razini jedinice lokalne samouprave.

Članak 45.

Predsjednik/ca, potpredsjednici/ice i tajnik/ca općinske odnosno gradske organizacije ujedno obnašaju iste dužnosti na razini općinskog, odnosno gradskog predsjedništva.

Članak 46.

U općini ili gradu u kojem ne postoji organizacija AUZ-a, Predsjedništvo AUZ-a može imenovati povjerenika/cu, kome/joj je temeljno pravo i dužnost stvaranje uvjeta za osnivanje temeljne organizacije, a najduže do jedne godine.

Članak 47.

Predsjedništvo temeljne organizacije čine predsjednik/ica, potpredsjednici/ice, tajnik/ica i najmanje jedan (1) član/ica izabran/a na skupštini, te vijećnici članovi Stranke u općinskom odnosno gradskom vijeću.

Članak 48.

Općinsko odnosno gradsko predsjedništvo:

• sastaje se po potrebi;

• upravlja temeljnom organizacijom između dviju skupština;

• provodi Program temeljne organizacije, Program i Statut AUZ-a;

• donosi plan razvoja temeljne organizacije i odluke o osnivanju ogranaka;

• odlučuje i potiče mjesno i interesno organiziranje članstva u jedinici lokalne samouprave;

• organizira i provodi izbornu kampanju za predstavničko tijelo jedinice lokalne (regionalne) samouprave, parlamentarne i predsjedničke izbore;

• predlaže Predsjedništvu kandidate/kinje za tijela općinske, odnosno gradske organizacije AUZ-a;

• predlaže Predsjedništvu AUZ kandidate/kinje za predstavničko tijelo jedinice lokalne samouprave i kandidate/kinje za dužnosti u izvršnoj vlasti jedinice lokalne samouprave, te predlaže kandidate/kinje za predstavničko tijelo i izvršnu vlast županije i Hrvatski sabor i o tome obavještava Predsjedništvo AUZ, a na temelju dane ovlasti Predsjednika AUZ-a;

• najmanje jednom godišnje razmatra rad vijećnika/ca i članova/ica izvršne vlasti u jedinici lokalne samouprave te o tome zauzima stajališta, podnosi izvješće Predsjedništvu AUZ i donosi odluke;

• surađuje s tijelima vlasti lokalne (regionalne) samouprave, udrugama umirovljenika i udrugama civilnog društva;

• brine o povećanju članstva i u tu svrhu može imenovati povjerenika za osnivanje ogranaka;

• bira delegate temeljne organizacije za skupštinu županijske organizacije;

• bira delegate temeljne organizacije za skupštinu AUZ-a Hrvatske;

• bira članove predsjedništva temeljne organizacije;

• imenuje tajnika/cu na prijedlog predsjednika/ice;

• bira rizničara organizacije;

• imenuje stalna i povremena radna tijela, odbore i forume;

• vodi matičnu evidenciju članstva;

• odlučuje o drugim pitanjima sukladno ovom Statutu;

• raspravlja o aktualnim pitanjima i problemima općine, odnosno grada te predlaže općinskom, odnosno gradskom predsjedništvu utvrđivanje političkih ocjena i stavova;

Predsjedništvo je odgovorno za ukupan rad Stranke u općini odnosno gradu.

Članak 49.

Općinska odnosno gradska organizacija, koja ima više od 150 članova, mora imati predsjedništvo općinske odnosno gradske organizacije. Predsjedništvo je izvršno-političko tijelo općinske odnosno gradske organizacije.

Predsjednik/ica temeljne organizacije saziva i predlaže dnevni red i predsjedava sjednicama predsjedništva.

Na sjednice predsjedništva poziva se tajnik/ca AUZ-a, koji se nije obvezan odazvati.

Članak 50.

Predsjednika/cu gradske odnosno općinske organizacije bira skupština. Predsjednik/ca organizacije saziva i vodi sjednice i brine se o provođenju odluka, te u skladu s ovlaštenjima zastupa temeljnu organizaciju. Predsjednik/ca je dužan/na najmanje jednom godišnje podnijeti predsjedništvu izvještaj o svom radu, a za svoj rad odgovara skupštini temeljne organizacije. Potpredsjednik/ca zamjenjuje predsjednika/cu u slučaju njegove/zine spriječenosti ili odsutnosti te obavlja poslove koje mu/joj povjeri predsjednik/ca. Potpredsjednici/e za svoj rad odgovaraju predsjedniku/ci i skupštini. Predsjednik/ca temeljne organizacije može pokrenuti postupak za izglasavanje nepovjerenja potpredsjednicima/ama. Tajnik/ca temeljne organizacije brine se o provođenju zaključaka i odluka općinskog odnosno gradskog predsjedništva, pomaže predsjedniku/ci u sazivanju sjednica, koordinira rad povjerenika, ogranaka, te drugih oblika organiziranja članstva. Odgovoran/a je za evidenciju članstva, a za svoj rad odgovara predsjedniku/ci.

Članak 51.

Tijela temeljne organizacije AUZ-a pravovaljano odlučuju ako je sjednicama prisutna većina članova/ica, a za odluku se izjasni natpolovična većina prisutnih članova/ica tijela. U pravilu je glasanje javno. Poslovnikom o radu tijela utvrđuju se slučajevi kada se provodi tajno glasanje, što bi se u pravilu trebalo odnositi na izbor tijela.

Ogranci

Članak 52.

Općinske odnosno gradske organizacije AUZ-a mogu osnivati ogranke kao oblik neposrednog djelovanja, koji se ne ne upisuju u registar ustrojstvenih oblika Stranke pri nadležnom državnom tijelu.

Odluku o osnivanju ogranka donosi predsjedništvo općinske odnosno gradske organizacije.

Ogranak ima najmanje deset (10) članova/ica.

Članak 53.

Zadaci ogranka su:

• raspravljati o pitanjima iz programa Stranke, koji se primjenjuje u okviru svoga djelovanja;

• donositi listu prioritetnih zadataka za određeno razdoblje u okviru programa rada općinske odnosno gradske organizacije;

• sudjelovati u predlaganju kandidata za izbore;

• birati tijela ogranka;

• brinuti o povećanju broja članova/ica;

• surađivati u izvršenju donesenih zaključaka tijela Stranke;

• obavljati i druge poslove utvrđene Programom, Satutom i Pravilima organizacije.

Članak 54.

Tijela ogranka su:

• skupština;

• predsjedništvo;

• predsjednik/ica.

Tijela se biraju na rok od četiri(4) godine.

Članak 55.

Skupštinu čine svi članovi Stranke u ogranku.

Izborna skupština ogranka održava se svake četiri (4) godine.

Izvještajno-tematska skupština ogranka održava se po potrebi. Skupština bira predsjednika/icu ogranka, koji je ujedno i predsjednik/ica Predsjedništva.

Za provođenje zaključaka skupština bira predsjedništvo od tri (3) do pet (5) članova.

Članak 56.

Predsjednik ogranka je ujedno i predsjednik Predsjedništva.

Rad, ustrojstvo i nadležnosti ogranka utvrđuje se Pravilima, koje donosi skupština ogranka uz prethodnu suglasnost općinskog odnosno gradskog predsjednika.

3.2.c. Županijska organizacija AUZ-a

Članak 57.

Županijska organizacija je oblik povezivanja i organiziranja članstva i organizacija AUZ-a u županiji.

Područje rada županijske organizacije podudara se s teritorijalnim ustrojem Republike Hrvatske.

Županijska organizacija nema svojstvo pravne osobe i djeluje na temelju ovlaštenja, u skladu sa Statutom.

Članak 58.

Tijela županijske organizacije su:

• skupština;

• predsjedništvo;

• predsjednik/ca.

Županijska organizacija ima dva/ije (2) potpredsjednika/ce. Sva tijela osim predsjednika/ce donose poslovnik o svom radu.

Članak 59.

Županijska skupština je najviši izborno i programsko-političko tijelo Stranke na razini županije. Skupština županijske organizacije može biti izborna i izvještajno-tematska.

Izborna skupština županijske organizacije održava se u pravilu svake četiri (4) godine.

Izvještajno-tematska skupština održava se najmanje jednom u dvije (2) godine. Skupštinu saziva predsjednik/ca županijske organizacije na temelju odluke županijskog predsjedništva.

Odluka županijskog predsjedništva sadrži pravila o načinu izbora i broju članova/ica skupštine, prijedlog dnevnog reda te teme i izvještaje za skupštinu.

Županijsko predsjedništvo donosi odluku o načinu izbora i broju članova skupštine uvažavajući broj članova/ica AUZ-a i izborne rezultate u općinama i gradovima u odnosu na izborne rezultate AUZ-a na županijskoj razini.

Iznimno, predsjednik/ca županijske organizacije dužan/na je sazvati skupštinu na zahtjev organizacija koje predstavljaju trećinu ukupnog broja organizacija u županiji. Ako predsjednik/ca županijske organizacije u roku od 30 dana ne postupi prema zahtjevu iz prethodnog stavka, skupštinu može sazvati ovlašteni/a predlagatelj/ica koji/a tada priprema skupštinu i rukovodi njenim radom. Skupština svojim Pravilima pobliže uređuje organizacijsko ustrojstvo i tijela, te njihovu nadležnost i međusobnu povezanost u djelovanju županijske organizacije, a na temelju Tipskih pravila i uz prethodnu suglasnost Predsjedništva AUZ-a.

Članak 60.

Skupština županijske organizacije:

• donosi Pravila o organizacijskom ustroju i djelovanju organizacije

• donosi program rada organizacije;

• raspravlja i odlučuje o izvještaju o radu organizacije, a koji podnosi predsjednik/ca organizacije;

• bira na četiri (4) godine predsjednika/cu, dva/ije (2) potpredsjednika/ce, tajnika i rizničara;

• po potrebi odlučuje o povjerenju izabranim članovima/icama tijela županijske organizacije.

Članak 61.

Županijsko predsjedništvo čine predsjednik/ca, dva/ije potpredsjednika/ce, tajnik/ca i rizničar.

Na sjednice županijskog predsjedništva obvezno se pozivaju vijećnici/e županijske skupštine, članovi/ice izvršne vlasti na razini županije, članovi/ice tijela AUZ-a Hrvatske i zastupnici/e u Hrvatskom saboru koji imaju prebivalište na području županije.

Članak 62.

Županijsko predsjedništvo:

• sastaje se po potrebi;

• upravlja županijskom organizacijom između dviju skupština;

• na prijedlog predsjednika/ce imenuje tajnika/cu;

• na bazi Tipskih pravila utvrđuje prijedlog Pravila organizacije;

• utvrđuje prijedlog programa rada organizacije;

• utvrđuje broj članova/ica predsjedništva organizacije;

• provodi program županijske organizacije, Program i Statut AUZ-a i odluke viših tijela Stranke;

• daje političke ocjene i utvrđuje političke stavove;

• utvrđuje kandidate/kinje za tijela županijske organizacije AUZ-a;

• predlaže kandidate/kinje za županijsku skupštinu i kandidate/kinje za dužnosti u izvršnoj vlasti županije;

• predlaže kandidate/kinje za Hrvatski sabor;

• odgovoran je za rad Stranke u županiji;

• koordinira, usmjerava i potiče rad ustrojstvenih oblika i povjerenika/ca AUZ-a u županiji;

• bira delegate županijske organizacije za Skupštinu AUZ-a Hrvatske;

• raspravlja i zauzima stajališta o osobito važnim političkim pitanjima iz rada ustrojstvenih oblika;

• odlučuje o mogućem osnivanju koordinacije pojedinih ustrojstvenih oblika u županiji;

• najmanje jednom godišnje razmatra rad članova/ica županijske skupštine koji su članovi AUZ-a i članova/ica AUZ-a u izvršnoj vlasti županije, te o tome zauzima stajališta i donosi odluke;

• odlučuje o koalicijama prije i poslije izbora za predstavničko tijelo županije uz prethodnu suglasnost Predsjedništva AUZ-a.

• predlaže projekte za Izborni program stranke Predsjedništvu AUZ-a.

Županijsko predsjedništvo dužno je zatražiti prethodnu suglasnost Predsjedništva AUZ-a o usklađenosti prijedloga pravila s ovim Statutom. Županijsko predsjedništvo može donijeti odluku da se u općinama i gradovima u kojima ne postoje organizacije AUZ-a mogu osnivati ogranici koji će, dok se ne stvore uvjeti za osnivanje temeljne organizacije, djelovati u sastavu temeljne organizacije u susjednoj općini ili gradu.

3.3. KLUB ZASTUPNIKA AUZ-A

Članak 63.

Zastupnici/e AUZ-a izabrani u Hrvatski sabor formiraju Klub zastupnika AUZ-a zbog usklađivanja svojeg djelovanja. Nezavisni zastupnici/e u Hrvatskom saboru mogu biti članovi/ice Kluba zastupnika AUZ-a. Klub zastupnika AUZ-a o tome donosi posebnu odluku.

Članak 64.

Klub zastupnika AUZ-a je tijelo AUZ-a koje zastupa vrijednosti rada i generacijske solidarnosti i ostvaruje Program AUZ-a kroz zakonodavnu i parlamentarnu djelatnost. U ostvarivanju svoje djelatnosti, Klub zastupnika AUZ-a surađuje s tijelima Stranke, a posebno sa Predsjedništvom AUZ-a, predsjednikom/com AUZ-a. Članovi/ice Kluba zastupnika AUZ-a i članovi/ice zajedničkog kluba zastupnika AUZ-a s drugim političkim strankama i/ili nezavisnim zastupnicima između sebe biraju predsjednika/cu i potpredsjednike/ce Kluba. Klub zastupnika donosi poslovnik.

Članak 65.

Klub zastupnika AUZ-a o svom radu podnosi godišnje izvješće Predsjedništvu.

Članak 66.

Kandidati/kinje koji/e prihvaćaju kandidaturu za zastupnika/cu u Hrvatskom saboru dužni su potpisati obavezujuću izjavu o političkom djelovanju u Hrvatskom saboru.

Sadržaj izjave utvrđuje Predsjedništvo AUZ-a.

Ako zastupnik/ca u Hrvatskom saboru krši Program AUZ-a ili tijekom mandata prijeđe u drugu stranku ili postane nezavisni zastupnik, ili ne poštuje odluku Predsjedništva AUZ o radu u predstavničkim tijelima i koaliranju sa drugim strankama i klubovima zastupnika, automatski se isključuje iz AUZ-a, a Predsjedništvo AUZ traži da podnese ostavku na zastupničku dužnost i nadoknadi štetu. Odredbe o Klubu zastupnika AUZ-a na odgovarajući se način primjenjuju na vijećnike/ce u predstavničkim tijelima jedinica lokalne i područne (regionalne) samouprave.

3.4. INTERESNI OBLICI ORGANIZIRANJA

3.4.a Forumi Stranke

Članak 67.

Forumi Stranke su interesno-politički oblici organiziranja posebnih društvenih skupina koji djeluju u okviru Stranke kao što su forumi žena, forumi mladih i dr. Odluku o osnivanju, načinu organiziranja i djelokrugu rada donosi, te prava i obveze utvrđuje, Predsjedništvo stranke.

3.4.b Savjeti Stranke

Članak 68.

Savjeti Stranke su savjetodavni politički oblici rada Stranke koji se mogu osnivati za pojedina politička, gospodarska i druga područja. Odluku o osnivanju, načinu organiziranja i djelokrugu rada donosi Predsjedništvo stranke. Članovi/ce savjeta Stranke osim članova/ca AUZ-a, mogu biti i istaknuti javni radnici/e, stručnjaci i slično, koji nisu članovi/ce Stranke, ako prihvaćaju Statut i program AUZ-a.

3.5. RASPUŠTANJE USTROJSTVENOG OBLIKA AUZ-a

3.5.a. Raspuštanje temeljnih i interesnih organizacija AUZ-a

Članak 69.

Predsjedništvo AUZ-a na prijedlog županijskog predsjedništva može donijeti odluku o raspuštanju temeljnih i interesnih oblika organiziranja AUZ-a u slučajevima:

• prestanka njihovog rada, zbog čega se ne ostvaruju programski i politički ciljevi AUZ-a;

• djelovanja koje je suprotno osnovnim političkim i programskim ciljevima AUZ-a.

Članovi/ice raspuštene organizacije imaju pravo žalbe Predsjedništvu stranke u roku od 15 dana od dana donošenja odluke Predsjedništva.

Predsjedništvo mora odlučiti o žalbi u roku od 60 dana. Odluka Predsjedništva je konačna. Ako pojedina tijela ustrojstvenih oblika AUZ-a ne ostvaruju programske i političke ciljeve, Predsjedništvo AUZ-a na prijedlog županijskog predsjedništva može raspustiti takvo tijelo te potaknuti sazivanje ili sazvati skupštinu zbog izbora novog tijela.

Članovi/ice raspuštenih tijela imaju pravo žalbe Predsjedništvu stranke u roku od 15 dana od dana donošenja odluke Predsjedništva.

Predsjedništvo mora odlučiti o žalbi u roku od 60 dana. Odluka Predsjedništva je konačna.

Do izbora novog tijela Predsjedništvo imenuje povjerenika/cu, koji/a je dužan/na u roku od trideset dana organizirati skupštinu ustrojstvenog oblika.

Na prijedlog Predsjedništva AUZ-a Predsjedništvo temeljne organizacije može donijeti konačnu odluku o raspuštanju ustrojstvenog oblika AUZ-a, u slučajevima kada su nepopravljivo narušeni međuljudski odnosi i u slučaju potpune neaktivnosti ustrojstvenog oblika AUZ-a.

3.5.b. Raspuštanje ogranaka

Članak 70.

Predsjedništvo na prijedlog gradskog odnosno općinskog predsjedništva može donijeti odluku o raspuštanju ogranka u slučajevima

• prestanka njihovog rada, zbog čega se ne ostvaruju programski i politički ciljevi AUZ-a;

• djelovanja koje je suprotno osnovnim političkim i programskim ciljevima AUZ-a.

Članovi/ice raspuštenog ogranka imaju pravo žalbe Predsjedništvu AUZ-a u roku od 15 dana od dana donošenja odluke Predsjedništva stranke. Predsjedništvo AUZ-a mora odlučiti o žalbi u roku od 30 dana. Odluka Predsjedništva AUZ-a je konačna.

3.6. PRESTANAK DJELOVANJA STRANKE

Članak 71.

AUZ može prestati djelovati odlukom Skupštine AUZ-a, koja se donosi dvotrećinskom većinom od ukupnog broja članova Skupštine.

Stranka će prestati s radom i ako takvu odluku donese nadležno državno tijelo u skladu sa zakonom. Odlukom o prestanku rada Skupština AUZ-a će odlučiti i o imovini AUZ-a.

4. FINANCIJSKA I MATERIJALNA SREDSTVA

Članak 72.

Sredstva AUZ-a su:

• članarina članova/ica stranke;

• sredstva ostvarena iz proračuna (državnog, županijskog, gradskog i općinskog) za izabrane zastupnike u Hrvatski sabor, izabrane članove županijskih skupština, izabrane članove u Skupštinu Grada Zagreba, izabrane članove u gradskim vijećima, općinskim vijećima i vijećima gradskih četvrti;

• sredstva koja su dužni uplatiti dužnosnici Stranke od svojih prihoda, a to su svi izabrani na izbornim listama AUZ-a u zakonodavna tijela, predstavnička tijela i tijela izvršne vlasti, kao izabrani članovi AUZ-a u nadzorne odbore, upravne odbore i upravna vijeća, ako za obnašanje tih funkcija dobivaju plaću ili naknadu dužni su uplatiti 15% na žiro-račun Stranke;

• sredstva koja AUZ ostvari dobrovoljnim prilozima, donacijama od sponzorstva, izdavačke djelatnosti itd.;

• sredstva pribavljena organiziranjem stranačkih manifestacija

• druga zakonom dopuštena sredstva.

Pravilnikom o financijsko-materijalnom poslovanju AUZ-a pobliže se regulira financijsko-materijalno poslovanje u Stranci i odgovornost za zakonitost tog poslovanja.

5. PROMJENE STATUTA

Članak 73.

Prijedlog za promjenu Statuta može podnijeti član Predsjedništva AUZ-a, te predsjedništva temeljnih organizacija.

Predsjedništvo stranke donosi odluku o pokretanju postupka za promjenu Statuta većinom glasova svih članova Predsjedništva AUZ.

6. PRIJELAZNE I ZAVRŠNE ODREDBE

Članak 74.

Ovaj Statut stupa na snagu i primjenjuje se od dana usvajanja na osnivačkoj Skupštini AUZ-a Hrvatske, održanoj 28. prosinca 2012. godine.

Članak 75.

Za tumačenje odredbi ovoga Statuta nadležno je Predsjedništvo AUZ.

Predsjednik AUZ-a

Darko Križanić, v. r.

30 11.03.2013 Statut Akcije umirovljenici zajedno

Statut, NN 30/2013-537